arnastofnun/IGC-2024 huggingface dataset:
Koxinga

Koxinga (kínverska: 國姓爺; pinyin: "Guóxìngyé"; bókstaflega: „lávarður eftirnafns keisarans“) er titill Zheng Chenggong (kínverska: 鄭成功; pinyin: "Zhèng Chénggōng"; 27. ágúst 1627 – 23. júní 1662) sem var herforingi Mingveldisins og sjóræningi eftir að Mingveldið beið lægri hlut fyrir Tjingveldinu árið 1646. Hann fæddist í Japan en faðir hans var kínverski kaupmaðurinn og sjóræninginn Zheng Zhilong. Þegar hann var sjö ára fluttist fjölskylda hans til Fujian í Kína. Þar tók hann embættispróf við hirð keisarans 1638. Árið 1644 tók her Mansjúmanna höfuðborgina Beijing og sótti hratt suður á bóginn. Árið 1645 varð Zhu Yujian keisari og setti upp hirð í Fuzhou í Fujian. Þar hélt Mingveldið út um skeið vegna herstyrks Zheng-fjölskyldunnar og náttúrulegra varna héraðsins. Árið 1646 gekk faðir Koxinga Tjingveldinu á hönd gegn því að gerast landstjóri yfir Fujian og Guangdong. Við það varð Koxinga foringi herja Zheng Zhilongs sem héldu baráttunni gegn Tjingveldinu áfram. Koxinga nýtti sér yfirburði á sjó til að ráðast á strendur Fujian en hann hafði ekki hernaðarlega getu til að halda héruðum í landi. Um 1650 var hann orðinn höfuð Zheng-fjölskyldunnar og lýsti yfir hollustu við eina eftirlifandi Mingkeisarann, Zhu Youlang. Árið 1661 réðist hann á Taívan sem þá hafði verið undir hollenskri stjórn í 38 ár. Frumbyggjar eyjarinnar gengu í lið með honum og þann 1. febrúar 1662 gafst hollenski landstjórinn Frederik Coyett upp fyrir honum. Koxinga lést síðar sama ár úr malaríu. Sonur hans, Zheng Jing, tók við af honum sem herstjóri Mingveldisins í Tungtu sem hann nefndi síðar Tungning.
Merki Lýðveldisins Kína

Hvít sól á bláum himni er merki Lýðveldisins Kína, flokksfáni Kuomintang, hluti af fána Lýðveldisins Kína og sjófáni sama lands. Geislarnir tólf umhverfis sólina tákna tólf mánuði ársins og tólf stundir í hefðbundnu kínversku tímatali.

Upphaflega var merkið hannað af Lu Haodong fyrir Félag um endurreisn Kína sem Sun Yat-sen stofnaði 1894. Í Wuchang-uppreisninni 1911 notuðust byltingarflokkarnir við nokkur ólík merki. Þegar stjórn Lýðveldisins Kína var komið á 1912 tók hún fyrst fimmlita fánann upp sem þjóðfána, en Sun Yat-sen þótti hann gefa til kynna stéttskiptingu. Þegar hann setti upp klofningsstjórn í Guangzhou 1917 tók hún hvítsólarfánann upp sem reit á rauðum grunni. Þessi fáni varð opinber þjóðfáni árið 1928.
Morgunverðarklúbburinn

Morgunverðarklúbburinn (enska: "The Breakfast Club") er bandarísk unglingamynd eftir John Hughes frá 1985. Myndin fjallar um fimm táninga úr ólíkum skólaklíkum sem hittast í eftirsetu í bókasafni Shermer-menntaskólans í Illinois. Smám saman kynnast þau betur og deila reynslu sinni.

Myndin var tekin í Maine North High School í Des Plaines í Illinois. Hughes notaði sama skóla sem sviðsmynd í "Ferris Bueller" ári síðar.

Aðalleikarar myndarinnar eru Emilio Estevez, Paul Gleason, Anthony Michael Hall, John Kapelos, Judd Nelson, Molly Ringwald og Ally Sheedy. Þau voru, ásamt öðrum leikurum myndarinnar "Eldur St. Elmos" (Rob Lowe, Andrew McCarthy og Demi Moore), kölluð „Brat Pack“ af gagnrýnendum tímaritsins "New York", með vísun í leikaraklíkuna „Rat Pack“ frá miðjum 7. áratugnum. Margir af þessum leikurum voru áberandi í vinsælum kvikmyndum 9. og 10. áratugarins.
Wallace &amp; Gromit

Wallace &amp; Gromit eru breskar persónur sem skapaðar voru af Nick Park og hafa birst í þremur stuttmyndum og einni mynd í fullri lengd eftir hann, mótaðir í leir. Fyrirtækið sem framleiðir myndirnar heitir Aardman Animations. Þann 10. október 2005 brann myndver Aardman og allt sem þar var, þar á meðal öll módel af persónunum. Myndirnar sjálfar eru þó geymdar annars staðar og hafa því ekkert skemst.

Persónur.

Wallace.

Wallace er handlaginn uppfinningamaður á einhverjum óræðum miðjum aldri. Hann er sköllóttur og klæðist oftast, í það minnsta heima fyrir, brúnum buxum, hvítri skyrtu, rauðu bindi, grænu prjónavesti og svörtum skóm. Hann virðist ekki ná að vinna fyrir sér með uppfinningunum og því taka hann og Gromit að sér ýmis störf önnur, svo sem gluggaþvott í einni mynd þeirra. Hann er mikill aðdáandi osts og hefur sérstakt dálæti á Wensleydale-osti. Þrátt fyrir að vera afar handlaginn má segja að hann stígi ekki alltaf í vitið og á til að vera mjög utan við sig, en þá bjargar Gromit þeim félögunum oftast. Peter Sallis útvegar rödd Wallace.

Gromit.

Gromit er einkar mannlegur hundur Wallace. Hann getur ekki talað, enda hefur hann engan munn, en það kemur einstaka sinnum fyrir að hann láti frá sér lítið gelt. Þrátt fyrir þetta getur hann vel tjáð sig með því að sýna ýmsa svipi. Hann er ljósbrúnn fyrir utan eyrun, sem eru dökkbrún. Hann er, líkt eigenda sínum, mjög handlaginn og á auðvelt með að setja saman alls konar raftæki, þó hann hafi ekki gert uppfinningarnar að starfi líkt og Wallace. Hann les mikið, oft miklar og djúpar bækur og virðist að mörgu leyti gáfaðari en eigandinn.

Geimferðastofnun Bandaríkjanna hefur nefnt eitt vélmenna sinna, ætlað til könnunar á Mars eftir Gromit.

Myndir.

Wallace &amp; Gromit hafa komið fyrir í þremur hálftíma löngum myndum og einni í fullri lengd. Þær eru eftirfarandi:

Einnig er á plani að gera aðra kvikmynd í fullri lengd um Wallace &amp; Gromit.

Einnig komu þeir fyrir í 10 tveggja og hálfrar mínútu löngum myndum sem upphaflega voru gefnar út á internetinu, en hafa einnig komið út á DVD og verið sýndar í sjónvarpi af BBC. Þær nefnast Cracking Contraptions og eru:

Annað.

Um félagana hafa verið gerðir tveir tölvuleikir:"Wallace and Gromit in Project Zoo" sem tengist myndinni The Wrong Trousers og kom út árið 2003 og leikur byggður á myndinni þeirra í fullri lengd og með sama nafni, "Wallace &amp; Gromit: The Curse of the Were-Rabbit". Þar að auki hafa verið gefnar út nokkrar teiknimyndabækur með nýjum sögum um þá. Einnig er til mikið af varningi svo sem styttum og dagbókum og þvílíku sem merkt er persónunum.
Göngustaðir

Göngustaðir er einn af innstu bæjunum í Svarfaðardal, 19 km frá Dalvík. Ofan bæjar gnæfir Gimbrarhnjúkur (1181 m) og innan túns fellur Sandá til Svarfaðardalsár. Göngustaðir eru gömul og góð bújörð og nafn bæjarins sést í fornbréfum frá 15. öld. Þá var hann nefndur Köngustaðir en sú nafnmynd hélst fram á 19. öld.

Jörðin komst í eigu Urðakirkju á 15. öld en í byrjun 16. aldar sölsaði Gottskálk biskup grimmi hana undir sig eins og margar aðrar jarðir í dalnum. Það var leiðrétt eftir daga hins brögðótta biskups og þá féll hún aftur undir bændakirkjuna á Urðum.

Frá Göngustöðum er komin Göngustaðaætt sem lesa má um í bókinni Svarfdælasýsl.

Í dag er rekið ágætt blandað bú á Göngustöðum.
Greni

Greni ("Picea") er ættkvísl trjáa af Þallarætt (Pinaceae). Í kringum 35 tegundir finnast. Grenitré eru stór tré; verða fullvaxin um 20-60 metrar og hæst yfir 90 metra. Stórvaxnast verður sitkagreni. Grenitegundir vaxa aðallega í norðanverðu tempraða beltinu og barrskógabeltinu.

Greni greinast á þann hátt að greinarnar eru í hvirfingu og að könglarnir eru keilulaga. Barrnálarnar (laufin) eru fest stök í spíral á greinarnar, hver nál fest á litlum nabbi á greininni. Barrið fellur af eftir 4 til 10 ár, og eru greinarnar hrjúfar af eftirstandandi nöbbunum, sem gerir það auðgreinanlegt frá skyldum ættkvíslum sem eru með tiltölulega sléttar greinar.

Greni er fóðurjurt lirfa sumra tegunda af Lepidoptera. Þau eru einnig fæða lirfna af ("Adelges" tegundum).

Í fjöllum Svíþjóðar hafa vísindamenn fundið rauðgrenitré, nefnd Old Tjikko og Old Rasmus, sem með rótskeytingu greina hefur náð 9550 ára aldri og hefur verið lýst heimsins elsta þekkta núlifandi tré.

Orðsifjar.

Orðið "spruce" á ensku kom úr pólsku "Prusy", eftir landinu Prússlandi (svæði sem er nú hluti af Póllandi og Kaliningrad Oblast). Það breyttist í "z Prus" ("frá Prússlandi") og hljómaði sem "spruce" hjá enskumælandi fólki og var almennt heiti yfir vörur til Englands fluttar af Hansakaupmönnum og vegna þess að tréð var talið hafa komið frá ríkinu Prússlandi.

Á Íslandi.

Grenitré sem aðallega ræktuð hafa verið á Íslandi eru meðal annars sitkagreni, sitkabastarður, blágreni, rauðgreni og hvítgreni. Sitkagreni og sitkabastarður hafa þó verið mest notuð.. Aðrar tegundir hafa verið reyndar eins og broddgreni, svartgreni, skrápgreni, asíugreni, kínagreni og kákasusgreni.

Tegundir.

Þrjátíu og fimm tegundir eru viðurkenndar í heiminum. The Plant List hefur 59 viðurkenndar tegundir.

Grunntegundir:
Deildarbikarkeppni kvenna í knattspyrnu

Deildarbikarkeppni kvenna í knattspyrnu ("Lengjubikar kvenna") er knattspyrnukeppni sem haldin er síðla vetrar og á vorin á vegum Knattspyrnusambands Íslands. Mótið er helsta æfingarmót íslenskra félagsliða og fer úrslitaleikurinn að jafnaði fram fáeinum dögum fyrir upphaf Íslandsmótsins. Mótið var fyrst haldið árið 2001.
Raunvextir

Raunvextir eru vextir af fjárfestingu eða fjárskuldbindingu, til dæmis láni, að teknu tilliti til verðlagsþróunar á því tímabili sem ávöxtun af viðskiptunum miðast við. Til þess að finna raunvexti af viðskiptum sem bera nafnvexti þarf að draga frá þeim ígildi þeirrar verðrýrnunar fjármagnsins sem orðið hefur á viðkomandi tímabili í formi verðbólgu. Að sama skapi er hægt að varpa raunvöxtum í nafnvexti með því að bæta við þá fyrrnefndu ígildi þeirrar verðbólgu sem orðið hefur eða áætluð er á viðkomandi tímabili.
Haraldur L. Haraldsson

Haraldur Líndal Haraldsson var bæjarstjóri í Hafnarfirði 2014-2018. Haraldur lauk námi i hagfræði frá Lundúnaháskóla árið 1978. Hann var ráðinn bæjarstjóri Ísafjarðar 1. júní 1981, tók þá við Bolla Kjartanssyni fráfarandi bæjarstjóra. Hann var um tíma framkvæmdastjóri Nýsis.
Fritillaria brandegeei

Fritillaria brandegeei er jurtategund einlend í Kaliforníu, þekkt eingöngu frá Kern County og Tulare County. Hún vex eingöngu í opnum skógum í 1500–2100 metrum yfir sjávarmáli.

Lýsing.

"Fritillaria brandegeei" er fjölær laukplanta sem verður að 1m á hæð. Laufin eru 4-8 í 1-2 hvirfingum á hverjum lið. Blómin eru lútandi, bleik til fjólublá.
Lárus Sigurbjörnsson

Lárus Sigurbjörnsson (22. maí 1903 – 5. ágúst 1974) var íslenskur rithöfundur, leikskáld og minjavörður. Foreldrar Lárusar voru Sigurbjörn Ástvaldur Gíslason og Guðrún Lárusdóttir. Móðir hans var kosin á Alþingi 1930 en lést í bílslysi árið 1938 með tveimur systrum Lárusar.

Lárus útskrifaðist árið 1922 með stúdentspróf í stærðfræðideild Menntaskólans í Reykjavík en fór utan til Kaupmannahafnar í nám. Hann lauk prófi í heimspeki við Kaupmannahafnarháskóla og gaf síðan út smásagnasafn á dönsku. Þegar hann snéri aftur til Íslands varð hann formaður Leikfélags stúdenta um tíma og skrifaði leikrit sem komu út 1930.

Lárus þýddi fjölda leikrita, m.a. "Hrekkir Scapins" ("Les fourberies de Scapin") eftir Molière (meðþýðandi), "Jóhann úlfstjarna" ("Johan Ulfstjerna") eftir Tor Hedberg og "Jeppi á fjalli" ("Jeppe paa Bierget") og fleiri gamanleikrit eftir Ludvig Holberg. Auk þess skrifaði hann greinar og bækur um leiklist og leiklistarsögu Íslands.

Á árunum 1954 til 1968 var hann forstöðumaður Minjasafns Reykjavíkur og varð sá fyrsti til að gegna því embætti. Hann beitti sér fyrir stofnun Árbæjarsafns. Árbæjarsafn var fyrsta útisafnið á Íslandi og var opnað árið 1957.

Heimildir.

Steinunn Bjarman, 'Lárus Sigurbjörnsson: safnafaðir Reykjavíkurborgar,' í "Söguspegill: afmælisrit Árbæjarsafns" (Reykjavík: Árbæjarsafn, 1992), 30-48.
Fritillaria whittallii

Santa Fe getur átt við:
Soundgarden

Soundgarden var grugg (grunge)-hljómsveit frá Seattle. Sveitin var stofnuð árið 1984 og starfaði til 1997. Eftir slitin hóf Chris Cornell, söngvari bandsins, sólóferil og gekk einnig í hljómsveitina Audioslave. Matt Cameron hóf þá að tromma með Pearl Jam.

Árið 2010 kom sveitin aftur saman og gaf út plötuna "King Animal." Meðlimirnir unnu að nýrri plötu árið 2017.

Sjálfsvíg Cornells í maí 2017 þýddi endalok sveitarinnar. Eftirstandandi meðlimir komu saman í janúar 2019 á minningartónleikum um Cornell og tilkynntu að þeir myndu ekki koma saman aftur.

=Breiðskífur=

=Meðlimir=

=Tilvísun=
Fálkalilja

Fritillaria pontica planta af liljuætt upprunnin af Balkansvæðinu (Grikkland, Albanía, Júgóslavía og Norðvestur Tyrklandi)

Lýsing.

"Fritillaria pontica" er fjölær laukplanta sem verður frá 15 - 45 sm á hæð. Blöðin eru stakstæð, mjólensulaga. Bjöllulaga blómin eru eitt til tvö, lútandi, grágræn með brúnleitari kanti. Blómstrar í maí
Napóleonsskjölin

Napóleonsskjölin er þriðja bók Arnaldar Indriðasonar. Hún kom út árið 1999.

Hún er ein af stöku bókum Arnaldar, (ásamt Bettý, Myrkrið veit &amp; Konungsbók) og tilheyrir hvorki seríunni um Erlend &amp; Sigurð Óla né Flóvent &amp; Thorsson og engar sögupersónur eru sameiginlegar öðrum bóka hans.

Aðalsögupersónan er Kristín lögfræðingur í Utanríkisráðuneytinu. Þegar bandaríski herinn grefur upp gamla flugvél (hvers innihald er háleynileg napóleonsskjölin) liggur þeim á að halda aðgerðinni leyndri. Eftir símtal frá bróður sínum sem er við vetraræfingar uppi á jöklinum fær hún senda á sig flugumenn frá hernum og viðtekur eltingarleikur.
Aðstæðubundið nám

Aðstæðubundið nám er nám háð aðstæðum eða sú hugmynd að færni eða þekking sé bundin þeim aðstæðum sem hún verður til í og erfitt sé að yfirfæra yfir á aðrar aðstæður.
Veraldlegur húmanismi

Veraldlegur húmanismi er lífsskoðun sem leggur áherslu á rökhyggju, efahyggju, gagnrýnina hugsun, siðfræði, og hafnar trúarkreddum, yfirnáttúru, gervivísindum og hjátrú. Þekkingarfræði veraldlegra húmanista byggir á því að notast einungis við rökfræðilegar (vísindalegar) aðferðir og tilraunir á hinum þekkta efnisheimi til að afla staðreynda um heiminn, lífið og tilveruna.

Náttúruhyggja er einnig viðhorf sem byggt er á en hún hafnar greinarmuninum á því náttúrulega og yfirnáttúrulega.

Veraldlegir húmanistar aðhyllast enga ákveðna siðferðiskenningu umfram aðra en ýmsar stefnuyfirlýsingar hafa verið gerðar af húmanistasamtökum.

Þeir vilja meina að manneskjur geti verið siðlegar eða breytt siðferðislega rétt án trúarbragða. Þeir leggja áherslu á að hugsa sjálfstætt. Richard Norrman orðar það svo: „Þau sjónarmið sem ég stend fyrir eru mín eigin og ættu ekki að skiljast sem einhverjar kennisetningar húmanista eða réttrúnaður.“ Einnig er áhersla lögð á lífsskoðunarfrelsi, tjáningarfrelsi og lýðræði.

Húmanistar fagna margir hefðbundnum hátíðum eins og jólum eða sólstöðum og hafa skipulagt sínar eigin athafnir í gegnum félög sín: nafngiftir, fermingar, giftingar, jarðafarir og ákveðin tímamót.

Rætur.

Veraldlegur húmanismi er afsprengi upplýsingarinnar á 18 öld og rökhyggju 19.aldar.

Félög.

Húmanistafélög hafa verið stofnuð víða um heim. Á Vesturlöndum má t.d. nefna Human-Etisk Forbund í Noregi, British Humanist Association á Bretlandi, American Humanist Association í Bandaríkjunum og Siðmennt á Íslandi.

International Humanist and Ethics Union (IHEU) eru regnhlífarsamtök þeirra sem aðhyllast veraldlegan húmanisma. Það eru 3-4 milljónir meðlima í yfir 40 löndum og yfir 100 samtökum. IHEU hefur aðsetur í London.
Ba'ath-flokkurinn

Arabíski sósíalíski ba'ath-flokkurinn (arabíska: حزب البعث العربي الاشتراكي‎ "Ḥizb Al-Ba‘ath Al-‘Arabī Al-Ishtirākī") var stjórnmálaflokkur sem Michel Aflaq, Salah al-Din al-Bitar og samstarfsmenn Zaki al-Arsuzi stofnuðu í Sýrlandi árið 1947. Flokkurinn aðhylltist ba'athisma (úr arabísku: البعث‎ "Al-Ba'ath" eða "Ba'ath" sem merkir „endurreisn“) sem gengur út á sameiningu allra Arabaríkja í eitt sjálfstætt ríki. Flokkurinn breiddist hratt til annarra Arabaríkja en náði einungis völdum í tveimur þeirra: Írak og Sýrlandi.

Flokkurinn klofnaði eftir valdaránið í Sýrlandi 1966 í íraska og sýrlenska Ba'ath-flokkinn.
Fritillaria fusca

Fritillaria fusca er Asísk tegund jurta af liljuætt, upprunnin frá Tíbet.

"Fritillaria fusca" verður að 22 sm há. Yfirleytt er aðeins eitt blóm, bjöllulaga, gulleitt með fjólubrúnum blettum eða mynstri.
Hjörtur Howser

Hjörtur Howser (f. 30. júní, 1961) er íslenskur hljómborðsleikari. Hann hefur leikið með ýmsum hljómsveitum eins og Grafík, Kátum piltum og Vinir Dóra. Einnig lék hann um tíma með Mezzoforte og Fræbbblunum. Auk þess hefur hann um árabil verið undirleikari og tónlistarstjóri hjá Þórhalli „Ladda“ Sigurðssyni.

Hjörtur lærði á píanó í einkatímum áður en hann hélt til framhaldsnáms í Bandaríkjunum og Svíþjóð. Í Kaliforníu lærði hann kvikmyndatónsmíðar og útsetningar en raftónsmíðar í Stokkhólmi. Hjörtur hefur samið tónlist við fjölda heimildarmynda og sjónvarpsþætti á borð við "Heilsubælið í Gervahverfi" (1987), "Pappírspésa" (1988), "Leyndarmál vísindanna" (2013) og "Töfrahetjurnar" (2014).

Hjörtur hefur kennt byrjendum og lengra komnum á hljómborð hjá Námsflokkum Hafnarfjarðar frá árinu 2000 og byggir „Hljómborðsnámskeið fyrir byrjendur“ á sínu eigin námi og reynslu. Árið 2009 gaf hann út nótna-/kennslubók í samvinnu við Námsflokka Hafnarfjarðar og H-tóna. Á vegum sömu aðila kom út kennsluheftið "Harmonikka fyrir byrjendur" árið 2011 og boðið var upp á samnefnt námskeið í fyrsta sinn.
Kanadískt atkvæðatáknróf

Kanadískt atkvæðatáknróf er atkvæðatáknróf notað til að skrifa fjölda tungumála frumbyggja Kanada, svo sem inuítamál, algonkisk mál og áður fyrr atabaskísk mál. Verðmæti táknrofsins er metið mikils vegna öðruvísi útlits miðað við latneska stafrófið og hve auðvelt það er að læra það. Fyrir seinni hluta 19. aldar voru Cree-menn meðal þeirra læsustu í heimi.

Kanadíska atkvæðatáknrófið er notað til að skrifa öll cree-mál, frá naskapi, sem er talað í Quebec, til þeirra sem eru talin í Klettafjöllum. Táknrófið er líka notað til að skrifa inúktitút í austurhluta Kanada, þar sem latneska stafrófið er líka í opinberri notkun. Það var notað til að skrifa atabaskísk mál en er það ekki lengur. Frumbyggjar í Bandaríkjunum á landamærum við Kanada hafa af og til notað atkvæðatáknrófið til að skrifa tungumál þeirra, en það er að mestu leyti sérkanadískt fyrirbæri.

Grundvallaatriði.

Hvert tákn í rófinu táknar samhljóð, en stefna þess táknar sérhljóð. Þetta er sérstakur eiginleiki kanadíska atkvæðastafrófsins, en í öðrum táknrófum er einstakt tákn fyrir hverja samsetningu samhljóðs og sérhljóðs. Sem dæmi má nefna samhljóðið "p", sem á cree er táknað með ermamerki. Ef merkið stefnir upp á við, ᐱ, þýðir það "pi". Ef merkinu er snúið á hvolf, ᐯ, þá táknar það "pe". Ef það stefnir í vinstri átt, ᐸ, þýðir það "pa", en í hægri átt, ᐳ, "po".

Mismunandi samhljóð og sérhljóð eru táknuð með táknunum á mismunandi tungumálum, en hljóðgildin svara meira eða minna til þeirra sem eru notuð á cree.

Saga.

Enski trúboðinn James Evans fann kanadíska atkvæðatáknrófið upp árið 1840 fyrir tvö tungumál, cree og ojibwe. Innblástur hans var Cherokee-atkvæðatáknrófið, fundið upp af Sequoyah sem naut mikilla vinsælda meðal málhafa cherokee. Evans hafði lent í vandræðum með að reyna að nota latneska stafrófið og snéri svo til kunnáttu sinnar í devanagarí og hraðritun. Í fyrstu voru aðrir trúboðar tregir og neituðu að nota að það, en frumbyggjarnir tóku það upp með miklum hraða, þannig að samkvæmt þjóðsögu Cree-manna var það talið eiga rætur sínar í menningu þeirra.
Henri-Paul Motte

Henri-Paul Motte (13. desember 1846 – 1. apríl 1922) var franskur listmálari sem sérhæfði sig í sögulegum viðfangsefnum. Hann lærði hjá Jean-Léon Gérôme og hóf að sýna í Salon de Paris árið 1874. Árið 1892 fékk hann inngöngu í frönsku heiðursfylkinguna. Á Heimssýningunni í París árið 1900 vann hann bronspening. Þekktasta málverk hans er af Richelieu kardinála í umsátrinu um La Rochelle frá 1881.
Langues d'oïl

Langues d'oïl („oïl-tungumál“, einnig "langues d'oui") eru mállýskusamfella sem stendur saman af frönsku og náskyldustu mállýskum hennar. Þessar mállýskur eru talaðar í norðurhluta Frakklands, suðurhluta Belgíu og í Ermarsundseyjum. Þær tilheyra allar ætt galló-rómanskra mála, sem inniheldur mál sem eru töluð í austurmiðhluta (Arpitanía) og suðurhluta Frakklands (Oksitanía), á Norður-Ítalíu og í austurhluta Spánar.

Tungumál Frakklands skiptast í tvo aðalflokka samkvæmt orðinu sem er notað fyrir „já“: "langues d'oïl" og "langues d'oc". Arpitanska er talin liggja á milli þessara tveggja hópa.

Skipting.

Fimm hópar "langues d'oïl" hafa verið lagðir fram:

"Zone francienne".

Tegundir mállýskunnar sem er töluð í Île-de-France:
Norðvesturhéruðin

Norðvesturhéruðin (enska: "Northwest Territories", franska: "les Territoires du Nord-Ouest") er fylki í Norðvestur-Kanada. Fylkið á landamæri að Bresku Kólumbíu, Alberta og Saskatchewan í suðri, Júkon í vestri og Nunavut í austri. Höfuðstaðurinn er Yellowknife. Í fylkinu búa rúmlega 44 þúsund manns (2019). Rúmur helmingur íbúa er af frumbyggjaættum.

Námuvinnsla hefur verið þar á gulli og demöntum og einnig vinnsla á jarðgasi og olíu.

Landsvæði.

Fylkið er 1.346.106 ferkílómetrar að stærð. Barrskógar og túndra eru áberandi í landslaginu og túndran algengari eftir því sem norðar dregur. Hvítgreni vex allt að óshólmum Mackenziefljóts á 69. breiddargráðu og er það þar með norðlægasta barrtré Norður-Ameríku. Mackenziefljót sem rennur um fylkið er stærsta og lengsta fljót Kanada. Stöðuvatnið Stóra-Bjarnarvatn er stærsta stöðuvatn Kanada. Stóra-Þrælavatn er dýpsta stöðuvatn í Norður-Ameríku. Hæsti punktur fylkisins er Nirvana-fjall (2.773 m), við landamærin að Júkon.

Þjóðgarðurinn Wood Buffalo-þjóðgarðurinn er að hluta til í fylkinu.
Idlib

Idlib er borg í norðvestur Sýrlandi og höfuðborg í samnefndu héraði. Borgin er í 500 metra hæð yfir sjávarmáli og er 59 km suðvestur af borginni Aleppo. Árið 2010 voru borgarbúar um 165 þúsund. Flestir íbúar borgarinnar eru súnnímúslimar en þar er líka kristinn minnihluti. Idlib skiptist í sex héruð en þau eru Ashrafiyeh (fjölmennast), Hittin, Hejaz, miðborg Idlib, Hurriya og al-Qusur.

Idlib er landbúnaðarborg og í borginni er forna borgin Ebla sem var einu sinni höfuðborg í öflugu borgríki.
Jeremy Corbyn

Jeremy Bernard Corbyn (f. 26. maí 1949) er breskur stjórnmálamaður og fyrrum leiðtogi Breska verkamannaflokksins. Hann var kosinn árið 2015 með tæp 60% atkvæða. Corbyn lýsir sér sem lýðræðislegum sósíalista. Corbyn lét af embætti eftir að flokkurinn galt afhroð í þingkosningum árið 2019 og Sir Keir Starmer var kjörinn til að taka við embætti hans í apríl 2020.

Corbyn var vikið tímabundið úr Verkamannaflokknum haustið 2020 þegar hann var talinn gerast brotlegur vegna ummæli um Gyðinga. Hann fékk inngöngu í flokkinn á ný um þremur vikum síðar.

Pólitískar áherslur.

Corbyn hefur gagnrýnt of félagslegan ójöfnuð, fátækt og skattaundanskot. Hann vill hækka tekjuskatt á þá vellauðugu. Corbyn vill ríkisvæða á nýjan leik lestarkerfi Bretlands.

Corbyn hefur stutt félög eins og: Samstaða með Palestínu (Palestine Solidarity Campaign) , Amnesty International og baráttu gegn kjarnorkuvopnum (Campaign for Nuclear Disarmament). Corbyn var andsnúinn aðskilnaðarstefnunni í Suður-Afríku og Íraksstríðinu.

Einkalíf.

Borbyn segist ekki eyða miklum peningi, eigi ekki bíl og noti reiðhjól. Hann er grænmetisæta. Hann styður Arsenal í ensku úrvalsdeildinni. Corbyn talar spænsku reiprennandi og á mexíkanska eiginkonu og átti þar áður eiginkonu frá Chile sem hann eignaðist þrjá syni með.
Fritillaria rhodocanakis

Fritillaria rhodocanakis er jurt af liljuætt, upprunnin frá Grikklandi. Tegundin finnst eingöngu hrein á eynni Hydra (einnig nefnd Ydra, Hydrea eða Ύδρα) og á smáum eyjum í nágrenninu. Tegundin finnst einnig á Peloponnisos svæði á meginlandi Grikklands, en synt er að þar er hún blönduð "F. spetsiotica" og "F. graeca." Árið 1987, var sumum blendingunum lýst undir nafninu "Fritillaria rhodocanakis" subsp. "argolica", en er talið eiga frekar heima undir nafninu "Fritillaria × spetsiotica" Kamari.

"Fritillaria rhodocanakis" er fjölær laukplanta. Blómin eru lútandi, fjólublá með gulum kanti.

Tegundin er skráð í hættu af IUCN.